Munisipale werker, trawante sit lank ná afpersing(Argieffoto: Maroela Media) Die streekhof in Mbombela in Mpumalanga het ’n werknemer van die Mbombela- plaaslike munisipaliteit en sy twee medepligtiges Vrydag tot tien jaar tronkstraf vir afpersing en korrupsie gevonnis. Dino Siboza (43) was by dié munisipaliteit werksaam terwyl Ernest Mamba (33) en Nkate Ngcobo (32) vir ŉ maatskappy gewerk het wat deur dié munisipaliteit aangestel is om meterlesings te doen. Siboza, Mamba en Ngcobo het die klaer in die saak in 2018 begin afpers nadat hulle ŉ besoek aan sy huis afgelê en gesien het dat daar met sy meter gepeuter is. Volgens Monica Nyuswa, woordvoerder vir die Nasionale Vervolgingsgesag, het die drie aanvanklik R2 000 by die klaer geëis, anders sou hulle die munisipaliteit van die gepeuter inlig. “Die aanvanklike bedrag was klaarblyklik nie genoeg nie, aangesien hulle daarna nog twee betalings van tussen R3 000 en R15 000 geëis het. Die klaer het slegs R3 000 betaal,” het Nyuswa gesê. “Toe die klaer besef dat die eise vir geld nooit gaan ophou nie, het hy die saak by die polisie aangemeld.” ’n Geheime operasie is deur die polisie van stapel gestuur om die skuldiges uit te vang. Siboza en Mamba het die klaer gekontak en ooreengekom om hom by ’n McDonald’s te ontmoet. Met hul aankoms is drie koeverte – elk met R5 000 in – aan die afpersers oorhandig. Ná die ontmoeting het die polisie hulle voorgekeer en in hegtenis geneem. Die drie het onskuldig gepleit, maar die staat het verskeie bewysstukke, waaronder beeldmateriaal, kommunikasie tussen die klaer en die afpersers en bankstate, by die hof ingedien. Hulle is gevolglik skuldig bevind en gevonnis. Gedurende die verhoor het die munisipaliteit ’n impakverklaring by die hof ingedien waarin bevestig is dat die munisipaliteit in die 2018‑’19- boekjaar meer as R120 000 weens korrupsie verloor het.